Mette Frederiksen (S), 2003-04-25:
Det er muligt, at en kommende privatisering af TV 2 vil blive en succes, som hr. Jens Rohde i dag påstår.
Det er bestemt også muligt, at en kommende privatisering af TV 2 vil blive en fiasko.
Det er bestemt muligt, at det resultat, seerne vil få af en privatisering af TV 2, vil være ringere tv og et smallere tv-udbud i kraft af, at Danmark mister en af de få kanaler med public service.
Det er vores vurdering, og den deles af mange inden for fagkundskaben, at det bliver uhyre svært for et privat TV 2 at sikre kvaliteten, også selv om der ligger en public service-kontrakt.
Det danske reklamemarked er lille, konkurrencen er stor, og det bliver stadig dyrere og dyrere at producere f.eks. gode nyheder.
TV 2 mister sine licensindtægter, og den kommende ejer skal jo altså også tjene penge, investeringen skal give et afkast.
Det er et regnestykke, som kun de konsultentfirmaer, regeringen har rådført sig med, har set på med optimistiske øjne.
Det er det længere sigte for TV 2, der er problematisk.
Jeg skal gerne medgive, at der ligger en public service-kontrakt, men jeg skal også sige, at det er meget, meget svært at forstå betydningen af en sådan public service-kontrakt.
Hvad betyder ordene, og hvordan forstås og bøjes de?
Jeg ramte vist et ømt punkt tidligere i dag, da jeg spurgte hr. Jens Rohde, hvordan regeringen ser det længere sigte for TV 2.
Når jeg gjorde det, hænger det givetvis sammen med, at der ikke findes et svar på det spørgsmål.
bliver meget, meget svært for både hr. Jens Rohde og kulturministeren at garantere danskerne et ordentligt tv 5-8-10 år frem i tiden
Det er vores overbevisning, at den garanti for et godt tv alt andet lige er lettere at give og at påtage sig et politisk ansvar for, hvis der er en offentlig delfinansiering og dermed også et politisk ansvarsforhold i forhold til den sendeflade, der er på TV 2.
Man kunne til nød forstå regeringens privatiseringsiver, hvis regeringen tilsvarende var i tvivl om, hvad befolkningen foretrækker af tv. Men den tvivl er der jo ikke.
Seerne træffer et valg hver evig eneste dag.
Mere end 70 pct. af det tv, der bliver set i Danmark, er netop på DR og TV 2, ganske enkelt fordi de er bedre.
Hvorfor skulle folk ellers træffe valget?
Det er derfor, vi siger nej til lovforslaget.
Det er derfor, vi har været imod regeringens iver fra start.
Vi vil nemlig ikke være med til at gamble med den tv-station, danskerne foretrækker.
Regeringens forslag er letsindigt.
Det besluttes med al hast, og det beklager kulturministeren i øvrigt også i den tekst, der ligger.
Fagkundskaben er set med vores øjne sat uden for døren.
Og al debat, også i dag, er blevet tilbagevist med, at alle undtagen regeringen er bange for forandring.
Selve det at omdanne TV 2 til et aktieselskab ligner allermest en tom øvelse, for hvad skulle fordelen være af det?
Det er tydeligt, at TV 2 kun omdannes til et aktieselskab med henblik på en hurtig privatisering.
En privatisering, der i vores øjne foretages på et alt for tyndt grundlag.
Har vi et tilstrækkelig ordentligt tv i dag, ville mange sikkert spørge om.
Hr. Jens Rohde har også gjort det.
Nej, det har vi ikke, er selvfølgelig vores svar.
Det kan sagtens blive bedre.
I stedet for en hovedkulds privatisering af TV 2, kunne regeringen jo påbegynde en nødvendig fornyelse og udvikling af både DR og TV 2.
Det bidrager vi gerne til.
Lad os sørge for et godt dansk alternativ til de næsten 500 kanaler, der i dag er udbudt.
Set i bagklogskabens lys var det dengang i midten af 1980'erne en god idé at bryde DR's monopol.
En ordentlig offentlig debat i Danmark kræver en mangfoldighed af medier.
Det er også derfor, at private medier selvfølgelig ikke er et onde i sig selv.
Problemet er, når de private kun vælges til udelukkende af ideologiske årsager.
En hovedkulds privatisering af TV 2, og det er det, vi mener lovforslaget lægger op til, vil være et tilbageskridt for den mangfoldighed.
Vi risikerer, at de 15 år, hvor TV 2 har eksisteret, ender med at blive en parentes i en proces, hvor statslig magtkoncentration måske erstattes af privat magtkoncentration.
Antallet af selvstændige dagblade i Danmark rasler ned, og på kryds og tværs sammensmelter medier ét efter ét. Jeg synes faktisk, vi har mærket netop den tiltagende koncentration af medier og dermed også magt netop i debatten om en privatisering af TV 2.
Da næsten alle medier, især dagbladene, er potentielle købere, så har det næsten været umuligt at etablere en ordentlig offentlig debat.
Det er ulykkeligt under alle omstændigheder, men det er det da især, når vi træffer en af de største kulturpolitiske ændringer i mange år. Regeringens privatiseringstanker kan altså - og jeg siger kan - hurtig udvikle sig til desværre at være en dårlig forretning for vores demokrati, hvor den offentlige debat mister en selvstændig stemme og seerne deres foretrukne tv-kanal.
Hvad med den public service-kontrakt, kulturministeren netop har forhandlet med TV 2, vil nogle sikkert indvende, kan den ikke være garantien for godt fjernsyn? Hr. Jens Rohde spørger om det samme.
Det tror jeg desværre ikke den bliver.
Public service-kontrakten er løst formuleret, ordene kan bøjes i hvilken retning, det skal være, og jeg frygter, at de kommende ejere hurtigt vil være så presset på økonomien, at public service-kravene bliver genstand for fri fortolkningsleg.
De vil blive udhulet, og TV 2 vil blive tilsvarende ringere.
Hvad betyder public service-kontrakten egentlig?
Vil regeringen garantere, at danskerne ikke på sigt får ringere tv?
Jeg tror det ikke, for den garanti er næsten umulig at give.
Men det vil være interessant at få ministerens svar på det.
I øvrigt kan det da undre, at public service-kontrakten er forhandlet i al hemmelighed.
Hvorfor har man ikke spurgt danskerne om, hvad public service-tv egentlig skal være? Hvorfor har man ikke spurgt seerne?
Det er trods alt seernes og befolkningens tv og ikke regeringens.
Der er alt i alt mange ubesvarede spørgsmål, og én ting er sikker: Det er stadig umuligt at få øje på, hvad en privatisering af TV 2 vil medføre af forbedringer for seerne.
Vi finder det derfor ikke forsvarligt at privatisere TV 2 på det foreliggende grundlag.
Dertil er der for mange ubekendte.
Ligegyldigt hvad man måtte mene om TV 2's sendeflade, som den ser ud i dag med de dertil hørende amerikanske serier, der er blevet opridset her i dag, så er det altså svært at komme uden om, at tv-stationen i dag er en af de mest centrale institutioner i vores demokrati.
Derfor kræver en privatisering megen omtanke.
Den omtanke ejer regeringen ikke.
Derfor stemmer vi nej til lovforslaget.